RINCONETE-WEB	Donques que hèn ben, pr'amor que musica mès rapida e mès alègra, ne mès de baish prètz, non s'a endonviat en mon; e de vertat qu'entení a díder er aute dia a un estudiant que ne eth Negrofeo, que treiguec ara Arauz deth lunfèrn; ne eth Marion, que pugèc sus eth daufin e gessec deth mar coma se venguesse cavalièr d'ua mula de loguer; ne er aute gran musician que hec ua ciutat qu'auie cent pòrtes e uns tanti hiestrons, jamès endonvièren mielhor sòrta de musica, tant aisida d'apréner, tan diferenta de tocar, tan sense trastes, clauilhes ne còrdes, e tan sense besonh de templar-se; e encara per Diu, que diden que l'endonvièc un galant d'aguesta ciutat, que se tie coma un Hector en açò dera musica.